Diari Oficial de la Generalitat Valenciana


Sumari del DOGV 2995, del 20-05-1997 (1997/6900)

ORDRE de 6 de març de 1997, de la Conselleria de Cultura, Educació i Ciència, per la qual s'acorda la renovació del concert educatiu per al quadrienni 1993/94 a 1996/97 en el nivell d'Educació Primària/EGB, amb el centre Puresa de Maria d'Ontinyent, i s'executa la sentència de 30 de març de 1996, del Tribunal Superior de Justícia de la Comunitat Valenciana, interposat per l'APA del mateix centre contra l'Ordre de 5 de juliol de 1995, de la Conselleria de Cultura, Educació i Ciència.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2995

Data del DOGV
:   20-05-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/6900


Data del document
:   06-03-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 6 de març de 1997, de la Conselleria de Cultura, Educació i Ciència, per la qual s'acorda la renovació del concert educatiu per al quadrienni 1993/94 a 1996/97 en el nivell d'Educació Primària/EGB, amb el centre Puresa de Maria d'Ontinyent, i s'executa la sentència de 30 de març de 1996, del Tribunal Superior de Justícia de la Comunitat Valenciana, interposat per l'APA del mateix centre contra l'Ordre de 5 de juliol de 1995, de la Conselleria de Cultura, Educació i Ciència.
  
L'apartat tres de l'Ordre de 25 d'abril de 1996 de la Conselleria de Cultura, Educació i Ciència (DOGV de 28 de maig de 1996), per la qual s'executà la sentència dictada pel Tribunal Suprem el 23 de maig de 1995 en el recurs interposat per l'APA del centre Puresa de Maria, d'Ontinyent i 201 pares més, obrí un termini excepcional per tal que el centre sol·licitara la renovació del concert educatiu per al quadrienni 1993/94-1996/97 en el nivell d'Educació Primària/EGB.
  
Complimentada la sol·licitud dintre del termini, tramitat el corresponent expedient, i a la vista dels informes obrants en ell, s'ha considerat procedent accedir a la renovació quadriannual sol·licitada.
  
Alhora, la Resolució del 8 de maig de 1996 al recurs de revisió interposat per la titularitat del centre contra l'Ordre de 5 de juny de 1995 de la Conselleria d'Educació i Ciència per la qual s'havia desestimat la incorporació del centre al règim de concerts educatius, anul·là aquesta ordre en allò que al centre afectava, i reconeixia al reclamant el dret al concert durant els cursos 1995/96 i 1996/97. L'abonament dels drets econòmics relacionats amb el concert d'aquests cursos es troba en l'actualitat en fase d'execució.
  
  
Per últim, la interlocutòria de 10 de juny de 1996, del Tribunal Superior de Justícia de la Comunitat Valenciana, acceptava el desistiment de la Generalitat Valenciana al recurs de cassació davant el Tribunal Suprem i confirmava la seua sentència de 30 de març de 1996 dictada en estimació del recurs interposat per l'APA del centre l'esmentada Ordre de 5 de juny de 1995, ja anul·lada per la Resolució del recurs de revisió referida a l'apartat anterior.
  
El tenor literal d'aquesta sentència de 30 de març és el següent:
  
"1) L'estimació del recurs contenciós administratiu interposat per la procuradora, Maria Josep Victoria Fuster, en nom i representació de l'Associació de Pares d'Alumnes del Col·legi Puresa de Maria d'Ontinyent, assistits del lletrat Juan Carlos Más Calderón, contra l'Ordre de 5.7.95, de la Conselleria d'Educació i Ciència, publicada al DOGV de 14.7.95, devem declarar i declarem que aquests actes són contraris a la Constitució espanyola, per la qual cosa s'anul·len i deixen sense efecte i el dret del centre esmentat a obtenir el concert denegat per la citada ordre, condemnant en aquest sentit l'administració demandada.
  
  
2) La imposició de les costes causades en aquest expedient a l'administració demandada".
  
Atès que el punt primer de la Sentència ha de considerar-se executat pel pronunciament contingut en la Resolució de 8 de maig al recurs de revisió contra l'Ordre de 5 de juny de 1995, també estimatòria per al demandant i amb els mateixos efectes jurídics i econòmics, resta per reconèixer i executar el dret de l'APA. a l'abonament dels costes causades per l'expedient.
  
  
Per tot això, i atenent que els beneficiaris últims del règim de concerts implantat per la Llei Orgànica 8/1985, de 3 de juliol, Reguladora del Dret a l'Educació, per al finançament dels centres privats amb fons públics, no són els centres docents en si sinó pròpiament l'alumnat titular del dret a l'educació, i que els esmentats centres actuen com a simples intermediaris en la prestació del servei públic de l'educació en règim de gratuïtat, mitjançant l'assignació pressupostària que a aquest efecte destina l'administració educativa.
  
  
Fent ús de les atribucions que em confereix l'article 35 de la Llei de Govern Valencià,
  
  
ORDENE
  
  
Primer
  
Aprovar la renovació del concert educatiu en règim general al centre Puresa de Maria, situat a la carretera d'Almansa, km. 2, d'Ontinyent, i amb número de codi 79195674, per al nombre d'unitats que efectivament van funcionar durant cada curs del quadrienni 1993/94-1996/97.
  
  
Segon
  
Abonar al centre el mòdul aprovat per les lleis de pressupostos generals aplicables, corresponent a 13 unitats d'EGB/Primària, per als cursos acadèmics 1993/94 i 1994/95.
  
  
Tercer
  
En el moment que aquesta ordre entre en vigor, el centre podrà sol·licitar d'aquesta administració les quantitats que, com a màxim, li correspondria percebre, en atenció als mòduls econòmics aprovats per les lleis de pressupostos corresponents. Així mateix, haurà d'aportar la relació de l'alumnat escolaritzat al centre durant els cursos acadèmics objecte de regulació per aquesta ordre, tot especificant per curs acadèmic i per grup escolar el nom i cognoms de l'alumnat que hi havia a cada unitat.
  
  
Tan prompte com la titularitat del centre acomplisca el que es disposa en l'apartat anterior, l'administració abonarà a aquesta les quantitats que, com a màxim, poguera percebre el centre en concepte de salaris i càrregues socials, així com les quantitats que s'arrepleguen en l'apartat de despeses variables del mòdul de concerts aprovat en les diverses lleis de pressupostos que li siguen aplicables.
  
Les quantitats que, en concepte d'"altres despeses", li corresponga percebre per les unitats concertades, seran abonades després de la deguda justificació, tal com més endavant s'hi detalla, de la quantitat abonada de conformitat amb el paràgraf anterior.
  
  
Quart
  
En el moment que la titularitat del centre reba les quantitats corresponents a salaris i càrregues socials del professorat de les unitats concertades, haurà d'aportar la documentació acreditativa de les despeses, tant de personal com de funcionament, que va efectuar el centre durant els cursos acadèmics que són objecte d'aquesta ordre. En el supòsit que les quantitats justificades foren inferiors a les transferides a la titularitat del centre, aquest haurà de reintegrar a l'administració la quantitat percebuda de més sobre allò despès efectivament. No obstant això, i si quan es presentara la documentació justificativa no s'haguera reintegrat la quantitat indegudament ingressada, l'administració podrà minorar la quantitat no justificada de la pendent d'abonament al centre.
  
  
Igualment haurà d'acreditar mitjançant rebuts individualitzats, firmats per cadascun dels pares o tutors de l'alumnat de les unitats que per aquesta ordre es concerten i la relació dels quals haurà sigut aportada prèviament, que els han sigut retornades les quantitats que hagueren abonat al centre per l'ensenyament rebut durant tots els cursos acadèmics als quals es retrotrauen els efectes del concert. Quant als representants legals dels alumnes distints dels pares, aquests hauran d'acreditar documentalment la seua condició de representant legal. Aquest procés haurà de concloure's en el termini màxim de tres mesos des del moment que n'haguera abonat efectivament l'import. Si transcorregut aquest termini, la titularitat del centre no haguera efectuat la justificació total, l'administració podrà adoptar les mesures legals que considere oportunes per acomplir la finalitat última d'aquesta ordre: assegurar la gratuïtat de l'ensenyament dins del més estricte compliment del que estableix la normativa reguladora del règim de concerts. L'administració no quedarà obligada a l'abonament de la quantitat endeutada fins la completa justificació de la devolució a l'alumnat de les quantitats prèviament rebudes.
  
  
  
Cinquè
  
L'administració, en el termini màxim de dos mesos des de la recepció de l'últim document acreditatiu de la devolució als pares, elaborarà, després d'haver realitzat les oportunes comprovacions, la proposta de pagament de la quantitat que en concepte d'"altres despeses" estiguera pendent d'abonar. Aquest termini tindrà efectes sempre que per part de la titularitat del centre no es produïsca una dilació per inactivitat enfront de qualsevol sol·licitud raonada de l'administració.
  
Una vegada remeses les quantitats que, en concepte d'"altres despeses", li correspongueren al centre, la seua titularitat tornarà als pares les quantitats que els corresponguen, en virtut del que hagueren abonat, i acreditarà documentalment les esmentades devolucions davant de l'administració en el termini màxim de dos mesos. Si s'incompliren aquests requisits, l'administració adoptarà les mesures oportunes per al reintegrament d'allò no justificat.
  
  
  
Sisè
  
A l'objecte de procedir a l'abonament de les costes causades per l'expedient relatiu al recurs contenciós administratiu contra l'Ordre de 5 de juny de 1995, sobre Concerts Educatius, l'APA haurà d'aportar la documentació justificativa bastant, després de la qual cosa s'iniciarà el procediment escaient destinat a la seua quantificació i pagament.
  
  
DISPOSICIONS ADDICIONALS
  
  
Primera
  
Del que es preveu en aquesta ordre, se'n farà trasllat al Registre de Centres Docents de la Comunitat Valenciana per tal que se n'efectue la inscripció oportuna.
  
  
Segona
  
Contra aquest ordre, que posa fi a la via administrativa , segons el que estableix l'article 109 c) de la Llei 30/1992, podrà interposar-s'hi un recurs contenciós administratiu, després de comunicar-ho a la consellera de Cultura, Educació i Ciència, tal com ho exigeix l'article 110.3 de la Llei 30/1992. La interposició del recurs contenciós administratiu caldrà fer-la davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua notificació, sense perjudici que es puga interposar qualsevol altre recurs que estime convenient.
  
  
València, 6 de març de 1997
  
  
El conseller de Cultura, Educació i Ciència,
  
FRANCISCO CAMPS ORTIZ